הסכם שכירות סטנדרטי – יוזמה מבורכת או מלכודת משפטית?
יוזמה זו אכן מבורכת, אך יש לשים לב כי אותם הסכמים אינם מתאימים לכל אחד, וכי יש מבין אותם הסכמים אף כאלו אשר אינם נותנים ביטוי מספק לרצון הצדדים ואף מחסירים פרטים חשובים אשר נועדו להסדיר את יחסי הכוחות בין הצדדים. כך נוצר מצב שבו הצדדים אשר ביקשו לחסוך בהוצאות מוצאים עצמם בהליך משפטי ארוך, יקר ומייגע.
מקרים כגון אלו ניתן למצוא אמנם בסיטואציות העוסקות בשכירות "קצרה"-לתקופה של עד 5 שנים ובמקרים של שכירות בלתי מוגנת שחוק הגנת הדייר אינו חל עליה, שכן בשכירות לתקופה ארוכה יותר, כחכירה או חכירה לדורות לתקופה של למעלה מ-5 שנים ועד 25 שנה נהוג לפנות לעורך דין, וזאת משום שסוגי שכירויות אלו נחשבים "כבדים" יותר לעומת שכירות קצרת טווח אשר אליה נהוג להתייחס, שלא בצדק יש לומר, ביתר קלות.
מקרה אשר הגיע לכותלי בית המשפט עניינו בבעל נכס, אשר בחר לעשות שימוש בהסכם שכירות סטנדרטי אותו מצא באחד מאתרי האינטרנט. על אף שבחר בהסכם ארוך ורווי סעיפים, נעלמה מעיניו העובדה כי לא קיים בהסכם כל סעיף אשר הסדיר את עניין האופציה, כך שלא ניתן להבחין מתי וכיצד מסתיימת תקופת השכירות. לאחר שלוש שנים בהן החזיק השוכר בנכס עבור שכר דירה חודשי בסך 2,800 ₪ ביקש בעל הנכס להגדיל את גובה השכירות ב-600 ₪ בטענה, כי במהלך כל אותם השנים השתנה מצב השוק ואף שער הדולר אינו כפי שהיה בעת חתימת ההסכם. השוכר טען מצידו, כי בהסכם לא קיים כל סעיף אשר מקנה לבעל הנכס זכות להעלות את גובה השכירות. כך נוצר מצב, כי בעל הנכס אשר ביקש לחסוך כמה מאות שקלים מצא עצמו בעיצומו של הליך משפטי לפינוי אותו השוכר, אשר מצידו ביקש להמשיך לשלם על פי המחיר הישן.
זאת ועוד, הסכמים סטנדרטיים רבים לוקים בחסר באשר לסעיפים הנוגעים לביטחונות כספיים, הבלאי הנגרם לדירה כתוצאה מהשכירות, הסדרת סטאטוס הציוד הנמצא בחזקת השוכר כתוצאה מזכות השכירות, הסדרת חובות וזכויות הצדדים בנוגע לתשלומים הנלווים, כגון: מסי ארנונה, מים, חשמל, טלפון וכדומה בתקופת השכירות ועוד'.
חשוב לזכור, כי הסכם שכירות הינו הקשר המשפטי המחייב בין השוכר לבין המשכיר. בעת חתימה על ההסכם, קושרים עצמם הצדדים לעסקה לכל משך תקופת השכירות. על כן, אין להקל ראש בנושא, ויש לוודא כי הסכם השכירות יכלול את כל אשר הסכימו עליו הצדדים וכן כלים אשר יועילו הן במניעת חילוקי דעות והן בכל סכסוך משפטי, אם וכאשר יהיה כזה.
הנה כי כן, המסקנה המתבקשת הינה, כי רצוי להיוועץ בבעל מקצוע, קרי: עורך דין, אשר יבהיר לבעל הדירה ולשוכר כאחד את הסיכונים הטמונים בכל אחד מהסעיפים השונים בהסכם השכירות ואת היתרונות באחרים, יהיה ערב להם ויעניק ביטוי לרצונות הצדדים. ואולם, באם על אף האמור ברשימה זו, בחרת לעשות שימוש בהסכם מוכן מראש, מומלץ להיוועץ בעורך דין אשר לכל הפחות יבחן את ההסכם תוך מתן חוות דעת משפטית.